ΓΡΑΠΤΗ ΕΡΩΤΗΣΗ P-3944/97 υποβολή: Guido Viceconte (UPE) προς την Επιτροπή (4 Δεκεμβρίου 1997)

Θέμα: Εισαγωγές κλωστοϋφαντουργικών προοόντων και μη συμμόρφωση με την κοινοτική νομοθεσία περί επίθεσης ετικέτας

Εδώ και ένα χρόνο περίπου, η ιταλική αγορά κατακλύζεται από εξωκοινοτικά κλωστοϋφαντουργικά προϊόντα τα οποία εισάγονται μέσω ενός τριγώνου κρατών (Μπαγκλαντές-ΗΒ- Ιταλία), προκειμένου να έχουν τη δυνατότητα να διαφύγουν από τις κοινοτικές ρυθμίσεις και τις διάφορες ποσοστώσεις.

Ποιό συγκεκριμένα, τα εισαγόμενα αυτά κλωστοϋφαντουργικά προϊόντα παραβιάζουν την κοινοτική νομοθεσία περί επιθέσεως ετικέτας, δεδομένου ότι δεν φέρουν καμία ένδειξη όσον αφορά τη σύνθεσή τους και τη χώρα προέλευσης και επιφέρουν σημαντική οικονομική ζημία στην κοινοτική παραγωγή και, κυρίως, στις τοπικές οικονομίες, όπως το κλωστοϋφαντουργικό κέντρο της Μπαρλέτα, το οποίο αποτελείται από μικρομεσαίες επιχειρήσεις και συμβάλλει με τρόπο καθοριστικό στο ΑεγχΠ και στην απασχόληση στη Νότια Ιταλία με την κατασκευή ετοίμων υφασμάτινων ή μάλλινων ενδυμάτων που ανταποκρίνονται πλήρως στην κοινοτική νομοθεσία περί προστασίας των καταναλωτών.

Ως εκ τούτου, είναι σε θέση η Επιτροπή να μας πει:

1. Εάν γνωρίζει την παράτυπη και λίαν δυσάρεστη αυτή κατάσταση η οποία ζημιώνει πάνω από 300 επιχειρήσεις στην Απουλία;

2. Με ποιό τρόπο και πότε προτίθεται να παρέμβει προκειμένου να θέσει τέρμα στις παραβιάσεις αυτές του ανταγωνισμού και προκειμένου να προστατεύσει την υγεία των ευρωπαίων καταναλωτών και να τους εξασφαλίσει σωστή πληροφόρηση;

3. Τι μέτρα προτίθεται να λάβει προκειμένου να ενισχύσει τους ελέγχους στα εξωτερικά σύνορα της Ευρωπαϊκής Ένωσης όσον αφορά την εισαγωγή κλωστοϋφαντουργικών προϊόντων που δεν συμμορφώνονται προς την κοινοτική νομοθεσία;

4. Εάν προτίθεται να λάβει οικονομικά μέτρα αντισταθμιστικού χαρακτήρα προκειμένου να αποζημιώσει τις προαναφερθείσες επιχειρήσεις για την οικονομική ζημία την οποία υπέστησαν;

Απάντηση του κ. Bangemann εξ ονόματος της Επιτροπής (9 Ιανουαρίου 1998)

Από 1ης Ιανουαρίου 1992, ισχύουν για το σύνολο της Κοινότητας οι ποσοστώσεις που προβλέπονται βάσει της Συμφωνίας Πολυϊνών. Όσον αφορά το Μπαγκλαντές, δεν ισχύουν ποσοτικοί περιορισμοί, αλλά απλώς διατάξεις διοικητικής συνεργασίας οι οποίες καθιερώνουν ένα διπλό έλεγχο με βάση τη χορήγηση αδειών εξαγωγής και εισαγωγής.

Η οδηγία 96/74/ΕΚ περί των ονομασιών των υφανσίμων, όπως τροποποιήθηκε με την οδηγία 97/37/ΕΚ, ((Οδηγία 97/37/ΕΚ της Επιτροπής της 19.06.1997 για την προσαρμογή στην τεχνική πρόοδο των παραρτημάτων Ι και ΙΙ της οδηγίας 96/74/ΕΚ του Ευρωπαϊκού Κοινοβουλίου και του Συμβουλίου περί των ονομασιών των υφανσίμων, ΕΕ L 169 της 27.06.1997. )) ορίζει ότι τα υφάνσιμα προϊόντα είναι δυνατόν να διατεθούν στην κοινοτική αγορά μόνον εφόσον πληρούν τις προϋποθέσεις των προαναφερόμενων οδηγιών. Όταν προσφέρονται στον τελικό καταναλωτή, τα υφάνσιμα προϊόντα πρέπει υποχρεωτικά να φέρουν ετικέτα επί της οποίας εμφαίνεται η περιεκτικότης σε ίνες.

Η ένδειξη της χώρας προέλευσης στην ετικέτα δεν είναι υποχρεωτική σε κοινοτικό επίπεδο, αν και απαιτείται από ορισμένα κράτη μέλη.

Σε περίπτωση που τα κλωστοϋφαντουργικά προϊόντα που εισάγονται στην Κοινότητα με προέλευση το Μπαγκλαντές δεν πληρούν τις διατάξεις της οδηγίας περί επισήμανσης, τα ενδιαφερόμενα μέρη μπορούν να υποβάλουν σχετική καταγγελία στην Επιτροπή.